กูรูแนะเก็บหุ้นกลุ่มพลังงาน-ปิโตรเคมีหลังราคาน้ำมันดิบ WTI ปรับตัวขึ้นแรง
บล.ซีไอเอ็มบี (ประเทศไทย) แนะซื้อเก็งกำไรหุ้นกลุ่มพลังงาน-ปิโตรเคมีเตรียม หลังราคาน้ำมันดิบ WTI ปรับขึ้นแรง
7 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (7 ต.ค.) แนะซื้อเก็งกำไร หุ้นกลุ่มพลังงานและปิโตรเคมี หลังเมื่อคืนนี้ราคาน้ำมันดิบ WTI ปรับตัวขึ้นแรง 2.27 ดอลลาร์/บาร์เรลหรือ 4.91%ปิดที่ 48.53 ดอลลาร์/บาร์เรล ซึ่งเป็นระดับสูงสุดในรอบ 5 สัปดาห์ จากการที่สำนักงานสารสนเทศด้านการพลังงานของสหรัฐ (EIA) เปิดเผยว่า ปริมาณการผลิตน้ำมันดิบของสหรัฐปรับตัวลดลงในเดือนก.ย. พร้อมคาดการณ์ว่า การผลิตน้ำมันดิบของสหรัฐจะปรับตัวลดลงไปจนช่วงกลางปี 2559 ส่งผลให้ตลาดลดความกังวล supply ล้นตลาดลง
บวกกับค่าเงินดอลลาร์ที่กลับมาอ่อนค่าลงและ CEO ของ Shell เมื่อวานนี้กล่าวว่า ตลาดน้ำมันกำลังเริ่มฟื้นตัวแล้วแต่ราคาจะปรับตัวขึ้นอย่างช้าๆ เนื่องจากปริมาณน้ำมันในตลาดโลกยังคงมีจำนวนมาก จากผลดังกล่าวคาดว่าจะเห็นการเข้าซื้อเก็งกำไรในหุ้นกลุ่มพลังงานและปิโตรเคมีอย่าง
บริษัท ปตท. จำกัด (มหาชน) หรือ PTT บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP บริษัท ไทยออยล์ จำกัด (มหาชน) หรือ TOP บริษัท พีทีที โกลบอล เคมิคอล จำกัด (มหาชน) หรือ PTTGC บริษัท อินโดรามา เวนเจอร์ส จำกัด (มหาชน) หรือ IVL บริษัท บ้านปู จำกัด (มหาชน) หรือ BANPU บริษัท ไออาร์พีซี จำกัด (มหาชน) หรือ  IRPC บริษัท บางจากปิโตรเลียม จำกัด (มหาชน) หรือ BCP ในวันนี้ โดยหุ้นที่เป็น top pick ในกลุ่มนี้ คือ TOP และ PTTGC